Ντιέγκο Ριβέρα

Ο Ντιέγκο Ριβέρα (πλήρες όνομα: Diego María de la Concepción Juan Nepomuceno Estanislao de la Rivera y Barrientos Acosta y Rodríguez, 8 Δεκεμβρίου 1886 - 24 Νοεμβρίου 1957) ήταν Μεξικανός ζωγράφος, που έγινε γνωστός κυρίως για τις μεγάλες τοιχογραφίες του, σε δημόσια κτήρια στο Μεξικό αλλά και σε κτήρια στις Η.Π.Α., στις οποίες απεικονίζονται η ιστορία και η κοινωνία του Μεξικού όσο και γενικότερα κοινωνικά θέματα. Υπήρξε κομμουνιστής και μέλος του Κομμουνιστικού Κόμματος Μεξικού.

Με αναγνωρισμένο ταλέντο στη ζωγραφική γράφτηκε στην Ακαδημία Καλών Τεχνών San Carlos, όταν ήταν περίπου 12 ετών. Ολοκλήρωσε τις σπουδές του το 1905 και το 1907 έλαβε κυβερνητική υποτροφία για να σπουδάσει στην Ευρώπη. Ταξίδεψε στην Ισπανία, Γαλλία και Ιταλία και ήρθε σε επαφή με τα μεγάλα ευρωπαϊκά καλλιτεχνικά κινήματα.

Στη Μαδρίτη στο Μουσείο Prado μελέτησε τους πίνακες Ισπανών ζωγράφων, όπως ο Ελ Γκρέκο, ο Φρανθίσκο Γκόγια και ο Ντιέγκο Βελάσκεθ, οι οποίοι θα επηρέαζαν την καλλιτεχνική του εξέλιξη. Στο Παρίσι, όπου έζησε κατά διαστήματα, γνώρισε μεταξύ άλλων τον Μοντριάν και τον Μοντιλιάνι. Το ύφος του επηρεάστηκε από τον κυβισμό εκείνη την εποχή.

Ο Ντιέγκο Ριβέρα είχε παντρευτεί τέσσερις φορές, δύο από τις οποίες τη ζωγράφο Φρίντα Κάλο και απέκτησε δυο εξώγαμα παιδιά.

Λόγω της καλλιτεχνικής αξίας των έργων του, η κυβέρνηση του Μεξικού έχει χαρακτηρίσει τα έργα του ως "ιστορικά μνημεία". Το 2018 το έργο του "Οι αντίπαλοι" πουλήθηκε από τον οίκο δημοπρασιών Christie's για 9,76 εκατομμύρια δολάρια, τιμή ρεκόρ για καλλιτέχνη από την Λατινική Αμερική.

Το έργο του «Δημιουργία» (1922-23), το οποίο ζωγράφισε σε έναν τοίχο στο αμφιθέατρο του Εθνικού Προπαρασκευαστικού Σχολείου στην Πόλη του Μεξικού, είναι η πρώτη παραγγελία στον Ριβέρα από την κυβέρνηση του Μεξικού μετά την Επανάσταση. Απεικονίζει τον Αδάμ και την Εύα, τις μούσες και τις κλασικές αρετές συγκεντρωμένες κάτω από ένα ουράνιο σύμβολο. Ο καλλιτέχνης πίστευε ότι η τέχνη θα μπορούσε να βοηθήσει στη διαμόρφωση μιας νέας εθνικής ταυτότητας. Το έργο όμως θεωρήθηκε αποτυχημένο, γιατί βασίστηκε στις βυζαντινές, αναγεννησιακές και άλλες αισθητικές παραδόσεις που ο Ριβέρα είχε μάθει ζώντας στην Ευρώπη και όχι στον ντόπιο πολιτισμό που στόχευε να εξυψώσει... Στη συνέχεια ο Ριβέρα άλλαξε στυλ στη ζωγραφική του με απλουστευμένες μορφές, γήινα χρώματα, απεικονίζοντας την καθημερινή ζωή, το μόχθο των ανθρώπων, τις τελετουργίες των ιθαγενών, ενώ επικεντρώθηκε σε πολιτικά γεγονότα, όπως η Μεξικανική Επανάσταση και η Ρωσική Επανάσταση του 1917.

Στις Η.Π.Α. οργανώθηκε στη Νέα Υόρκη η έκθεση «Οι τοιχογραφίες του Ντιέγκο Ριβέρα». Η φήμη του εκτοξεύθηκε και έλαβε πολλές παραγγελίες για μεγάλες τοιχογραφίες στις Η.Π.Α. Σε μια τοιχογραφία για το Κέντρο Ροκφέλερ στη Νέα Υόρκη, όμως, στην οποία απεικόνιζε σκηνές από την επιστήμη, τη βιομηχανία, την πολιτική και την ιστορία, μεταξύ άλλων ζωγράφισε τη φιγούρα του Λένιν. Οι Ροκφέλερ εξέφρασαν την αντίρρησή τους και του υπέδειξαν να τον αφαιρέσει, αλλά, επειδή αρνήθηκε, ακύρωσαν τις εργασίες και κατέστρεψαν την τοιχογραφία και υποχρέωσαν το ζωγράφο να φύγει από τις ΗΠΑ. Κάποιες φωτογραφίες της τοιχογραφίας έγιναν οδηγός, για να την αναδημιουργήσει, σε μικρότερη κλίμακα, στο Παλάτι Καλών Τεχνών στην Πόλη του Μεξικού.

Ο Ριβέρα πέθανε από την καρδιά του το 1957.

Παραπομπές

Εξωτερικοί σύνδεσμοι

http://notablebiographies.com/Pu-Ro/Rivera-Diego.html
https://web.archive.org/web/20150218231508/http://www.nga.gov/exhibitions/2004/rivera/image-list.shtm
https://web.archive.org/web/20150425001207/http://www.yale.edu/ynhti/curriculum/units/1999/2/99.02.06.x.html
https://www.lifo.gr/culture/eikastika/ntiegko-ribera-o-pio-epidrastikos-kallitehnis-tis-latinikis-amerikis
https://elculture.gr/ntiegko-rivera-exeretika-talantouchos-poly-apistos-panta-mazi-me-ti-frinta-kalo/



Κατηγορία:Μεξικανοί ζωγράφοι
Κατηγορία:Καλλιτέχνες του Κυβισμού